Dis nóú tyd vir self-isolasie, maar nie vir paniek nieDie nuwe koronavirus Covid-19. (Grafika: CDC/Alissa Eckert, MS; Dan Higgins, MAM via Wikimedia Commons) Die nuwe koronavirus (Covid-19) kruip al nader aan ons elkeen se dorp, woonbuurt en huis, en beroepe word uit alle oorde op mense gedoen om self-isolasie toe te pas. Studies oor strategieë wat gevolg is in lande waar die virus reeds ŉ draaipunt bereik het, toon dat self-isolasie in ŉ vroeë stadium van die virus se verspreiding een van die beste metodes is om die verspreidingskurwe te laat afplat. Dit is nie ŉ maatreël wat deur die regering of president ingestel is nie, maar is wel die beste maatreël wat enige verantwoordelike Suid-Afrikaner kan volg. Maar wat presies behels self-isolasie? Hier is antwoorde op die tien algemeenste vrae hieroor. Self-isolasie beteken dat jy jou en jou huishouding moet voorberei om vir ŉ tydperk van sowat 14 dae in afsondering in julle huis te kan funksioneer met die minimum kontak met ander mense. Jy en jou gesin behoort die situasie in die land deurlopend te herevalueer om ŉ ingeligte besluit te neem oor of verdere self-isolasie nodig is. “Elke stap wat jy doen om kontak met ander mense te vermy, is ŉ stap wat moontlik ŉ lewe kan red,” sê Carolyn Cannuscio, ŉ sosiale epidemioloog aan die University of Penns, in ŉ onlangse video oor sosiale distansiëring. Onmiddellik, indien moontlik; anders, so gou moontlik. Moenie uitstel nie. Hoewel sowat 80% mense wat Covid-19 opdoen nie ernstig siek word daarvan nie, is die risiko dat dit oorgedra kan word na iemand wat weens ŉ swak immuniteitstelsel of onderliggende siektetoestand wél ernstig siek kan word of selfs kan sterf, baie groot indien jy nie self-isolasie toepas nie. Jy doen dit dus nie vir jouself en vir jou gesin nie, maar vir die gemeenskap om jou. Suid-Afrika se bevolking is besonder vatbaar vir virusse soos die koronavirus omdat die persentasie mense met gesondheidstoestande soos TB en MIV baie hoog is. Weens armoede en werkloosheid leef miljoene mense in nou ruimtes met gebrekkige higiënemaatreëls met mekaar saam. Bejaardes in veral aftreeoorde – waar hulle mekaar maklik kan aansteek – is ook besonder vatbaar vir die virus indien hulle in aanraking kom met iemand wat dit oordra. Boonop is die seisoen aan’t draai, en kouer weerstoestande kan mense verder vatbaar maak vir die virus. Weer eens – jy kies nie self-isolasie vir jouself nie, maar vir die gemeenskap rondom jou. Nee – dit beteken wel dat jy dit tot die absolute minimum beperk. Sorg dat jy basiese noodsaaklikhede in die huis het vir minstens twee weke, sodat jy nie nodig het om winkel toe te gaan nie. Wanneer jy wel items benodig, maak ŉ lysie, en besoek die winkels wanneer jy baie items nodig het. Enige besoeke aan openbare omgewings soos winkelsentrums wat nie dringend noodsaaklik is nie, behoort uitgestel te word. Wanneer jy wel ŉ winkel besoek, maak seker dat jy alle voorgeskrewe maatreëls volg. Nee. Mense kan Covid-19 onder lede hê sonder om dit te weet – die simptome vir ŉ gesonde, sterk persoon is soortgelyk aan dié van ŉ effense verkoue. Argieffoto ter illustrasie (Foto: Unsplash) Werknemers behoort saam te staan en ŉ beroep op hul werkgewers te doen om hulle in die volgende paar dae in staat te stel om van die huis af te werk. ŉ Werksomgewing bring mense uit ŉ groot verskeidenheid gemeenskappe saam in een plek, waar ruimtes soos kombuise, kleedkamers en werkoppervlakke gedeel word. Baie werknemers maak gebruik van openbare vervoer om by die werk te kom, wat ŉ verdere risiko vir die verspreiding van die virus inhou. Die frustrasies en verliese wat werkgewers gaan ly weens ŉ korttermyn-maatreël om personeel van die huis af te laat werk, is beduidend kleiner as die verliese wat gely gaan word indien Covid-19 handuit ruk in Suid-Afrika. Klik hier om ŉ artikel te lees en na ŉ podsending te luister waarin Maroela Media met ŉ aantal kenners gesels oor wat jou as werknemer se regte tydens die Covid-19-pandemie is. Natuurlik is daar talle mense vir wie dit nie so eenvoudig is nie omdat hulle nie ŉ inkomste verdien as hulle nie opdaag vir werk nie, en vir wie werk van die huis af nie ŉ opsie is nie. Sien om na dié om jou, soos jou huishulp – dis nou tyd vir medemenslikheid. Ja, dis belangrik vir jou en jou gesin se gesondheid en psigiese welstand dat julle wel die huis verlaat. Gebruik die tyd om buite te kuier. Ons het in Suid-Afrika die sonderlinge voorreg dat dit nog warm en sonnig is. Slegs tien minute lange regstreekse blootstelling aan sonlig per dag is voldoende vir ŉ volwassene se daaglikse vitamien D-behoeftes, en vitamien D speel ŉ groot rol in ŉ gesonde gemoedstoestand. Werk en kuier as gesin saam in die tuin of gaan stap – behou net ŉ afstand van ander stappers. Probeer ook om in die natuur tyd deur te bring – gaan stap op die strand of in ŉ reservaat, veral vroeg soggens wanneer die kans dat jy ander mense gaan teëkom, skraal is. Moenie oorboord gaan nie. Koop slegs wat julle nodig het vir sowat twee weke; onthou dat jy wel die winkels sal kan besoek vir noodsaaklikhede. Indien jy paniekaankope doen, veroorsaak jy (en talle ander saam met jou) dat daar onnodige druk op winkels en winkelpersoneel is om rakke vol te hou en voorraad doeltreffend te bestuur. Koop net wat jy nodig het, ter wille van die gemeenskap om jou. Sorg dat jy genoeg vars produkte en ander gesonde produkte het om jou gesin gesond te hou en hul immuniteit te beskerm. Moenie later spyt wees nie – ons elkeen het ŉ dringende, lewensnoodsaaklike rol te speel om die verdere verspreiding van die korona-virus te bekamp. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.